Foto: Uzbekistan Airports Qirg‘izistonning Air Manas aviakompaniyasi bugun uzoq tanaffusdan so‘ng Bishkek – Toshkent – Bishkek yo‘nalishi bo‘yicha ilk parvozni amalga oshirdi. Bu haqda Uzbekistan Airports xabar bermoqda. 4 mart kuni mahalliy vaqt bilan soat 10:05 da Air Manas aviakompaniyasining samolyoti Toshkent aeroportiga qo‘ndi. An’anaga ko‘ra, samolyot suv arkasi bilan tantanali ravishda kutib olindi. Oradan bir soat o‘tib, soat 11:15 da samolyot bortida 144 nafar yo‘lovchi bilan Toshkent – Bishkek yo‘nalishi bo‘yicha jo‘nab ketdi. Mart oyi davomida parvozlar dushanba va juma kunlari charter asosida amalga oshiriladi. Yozgi jadvalga o‘tish munosabati bilan Air Manas aviakompaniyasi Bishkek –Toshkent – Bishkek yo‘nalishi bo‘yicha muntazam qatnovlarga o‘tishga umid qilmoqda. Eslatib o‘tamiz, aviatashuvchi O‘zbekistonga deyarli ikki yil davomida parvoz qilmagan – parvozlar 2020 yilda pandemiya sababli to‘xtatilgan edi.